
סדר היום:   החלת דין רציפות על הצעת חוק הליקבידטורים מאסון צ'רנוביל, התשנ"ז-1997,
                     של חברי-הכנסת יוסי כץ, סופה לנדבר, מיכאל נודלמן ויורי שטרן.


- - - - - - - -

חלת דין רציפות על הצעת חוק הליקבידטורים מאסון צ'רנוביל, התשנ"ז-1997

היו"ר נעמי בלומנטל:

	 אני פותחת את הישיבה.

	ישיבת הוועדה כונסה רק לשם הצבעה להחלת דין רציפות על הצעת חוק הליקבידטורים, של חברי-הכנסת יוסי כץ, סופה לנדבר, מיכאל נודלמן ויורי שטרן.   היתה כבר הצבעה בקריאה ראשונה.

	אני מבקשת להצביע.  מי בעד החלת דין רציפות?

ה צ ב ע ה
בעד החלת דין רציפות על הצעת החוק  -  6
נגד  -  אין
נמנעים – אין

היו"ר נעמי בלומנטל:

	 6 בעד, אין נגד, אין נמנעים.  אם כך, אנחנו נעביר את בקשתנו להחלת דין רציפות גם במליאה, ביום שני בשבוע הבא.  עו"ד פרנקל-שור תסביר לנו מה הפרוצדורה.  בבקשה.

עו"ד מירי פרנקל-שור:

	הפרוצדורה היא שמזכירות הכנסת מחליטה לשים את הנושא על סדר-היום.  יושבת-ראש הוועדה מודיעה שהוועדה אישרה ומבקשת ממליאת הכנסת לאשר.  כעבור שבועיים מצביעים.  במשך השבועיים האלה יכולה הממשלה, או כל סיעה אחרת שמתנגדת, להתנגד להצעת החוק.

עו"ד גיא קריגר:

	אתמול בישיבת ועדת השרים לענייני חקיקה החליטו השרים שהממשלה תתמוך בהחלת דין הרציפות ובלבד שיוסרו מהצעת החוק סעיפים 5(ב) ו-6.  סעיף 5(ב) עוסק במתן שירותים רפואיים חינם, וסעיף 6 עוסק במתן עדיפות בהלוואות לדיור וזכאות להיכלל בקבוצות זכאים לדיור ציבורי.

	אני מבקש לוודא שהחלת דין הרציפות, כפי שהצבעתם עליה עכשיו, כוללת את התיקונים האלה.

היו"ר נעמי בלומנטל:

	 היא לא יכולה.

אופיר פינס-פז:

	 כעורך-דין אתה צריך לדעת שאתה לא יכול לשנות את הצעת החוק המקורית.  אתה יכול במהלך החקיקה, מרגע שהרציפות הוחלה לבין הקריאה השנייה והשלישית לעשות כל שינוי שאתה רוצה, במסגרת הכללים, כמובן.  אבל אתה לא יכול מראש למחוק עכשיו סעיפים.

היו"ר נעמי בלומנטל:

	רציתי לתת אפשרות לממשלה להשאיר את זה ושזה יופיע היום בפרוטוקול.  אבל פרוצדורלית זה כמו  שאמר חבר-הכנסת פינס-פז.



אופיר פינס-פז:

	אני רוצה לומר שכיושב-ראש הקואליציה אני אתחשב בדברים שאמרת.

עו"ד גיא קריגר:

	פשוט חשוב שזה יירשם כאן.

היו"ר נעמי בלומנטל:

	אני אעשה כמיטב יכולתי להעביר את הצעת החוק עד כמה שאפשר על-פי ההצעה המקורית, ואנחנו נחפש דרך שהממשלה אולי תסכים גם להצעה כפי שהיא מופיעה.

עו"ד גיא קריגר:

	חשוב שייאמר שזאת היתה ההחלטה אתמול.

אופיר פינס-פז:

	 לקואליציה יש רוב בוועדת העליה והקליטה.

היו"ר נעמי בלומנטל:

	הקואליציה חושבת שיש לה רוב גם בוועדת הכספים וגם בוועדות אחרות, ולא תמיד כך הדבר, בעיקר כאשר מדובר בעולים חדשים ובעליה.  אי-לכך, ייתכן שלא כך יהיו פני הדברים.

אופיר פינס-פז:

	 מן הראוי שהכנסת תעסוק בחקיקה אחראית, רצינית ולא פופוליסטית, וכשיושבת-ראש הוועדה כיהנה גם בקדנציה הקודמת כיושבת-ראש הוועדה, לשמחתי בצורה טובה, משום-מה שלוש שנים היא לא העבירה את הצעת החוק הזאת.  כל שבוע הייתי רואה על סדר-היום:  חוק הליקבידטורים, ושום דבר לא זז.

היו"ר נעמי בלומנטל:

	זה לא נכון, משני טעמים.  אני רוצה לומר לך עניינית מה היה.  קודם-כל, הצעת החוק הגיעה בשלב מאוחר של הכנסת הקודמת.  היא לא היתה לפנינו בתחילת עבודתנו.  

	דבר נוסף, אחת הסיבות שהצעת החוק התעכבה, ואמרתי זאת בזמנו לנציגי הליקבידטורים, שכמה דרישות שלהם לא יתקבלו.

אופיר פינס-פז:

	 גם עכשיו יש כמה דרישות בלתי-סבירות.

וילמה מאור:

	אני רוצה להזכיר שהטיפול בהצעת החוק התעכב מפני שהיו שתי הצעות חוק בענין הליקבידטורים.  הצעה אחת עברה לוועדת העליה והקליטה, והצעה שנייה עברה לוועדת העבודה והרווחה, ועד שההצעות אוחדו והוחלט להעביר אותן לוועדת העליה והקליטה לא ניתן היה להעלות את הנושא לדיון.  זה היה העיכוב הרציני ביותר.  


היו"ר נעמי בלומנטל:

	העיכוב הזה נמשך כמה חודשים.

	דרך אגב, בממשלה הקודמת לא היתה התנגדות לחוק.

אופיר פינס-פז:

	 גם פה אין התנגדות.  יש הסכמה לעקרון, אין הסכמה לתוכן.

היו"ר נעמי בלומנטל:

	חבר-הכנסת פינס, בנושאים עליהם מדובר, בעיקר בקטע שמדבר על משרד השיכון ועל הזכאות לדיור ציבורי היו לנו הרבה מאד דיונים בוועדה, והנוסח שהוצע כרגע הוא נוסח של פשרה שעלה בוועדה.

	לפיכך, אם משרד השיכון ימשיך באותה דרך, נוכל להעביר את החוק כלשונו.

אופיר פינס-פז:

	 אני מציע להסתפק בדברים שנאמרו עד עכשיו.  הצעת החוק תובא למליאה, ובהנחה שהיא תעבור במליאה, אנחנו נדון בה בוועדה בכובד ראש, ואני מתכוון להיות נוכח בדיונים כמיטב יכולתי ולתרום את תרומתי הצנועה לטובת הדיון,  מתוך כוונה שהחוק הזה יעבור.

היו"ר נעמי בלומנטל:

	תודה רבה לכם.  הישיבה נעולה.	
	

	
 	  		
- - - - - -

